“Татар рухы һәм каләм” III Бөтенроссия конкурсы җиңүчеләре игълан ителде

	Бөтендөнья татар конгрессы Башкарма комитеты, быел беренче тапкыр “Татмедиа” Республика матбугат һәм массакүләм коммуникацияләр агентлыгы белән берлектә, татар журналистлары һәм массакүләм мәгълүмат чаралары арасында уздырган “Татар рухы һәм каләм” III Бөтенроссия конкурсына йомгак ясалды.	 21 февраль – Халыкара Туган тел көнне, “Казан” милли мәдәният үзәгендә журналистларны һәм массакүләм мәгълүмат чараларын милли мәсьәләләрне киңрәк яктыруга этәргеч бирүне максат иткән конкурс җиңүчеләрен бүләкләү тантанасы булды. Нәтиҗәдә, конкурска Төмән, Киров, Самара, Омск, Екатеринбург өлкәләреннән, Пермь краеннан, Украина, Татарстан, Удмуртия Республикалары массакүләм мәгълүмат чараларыннан 84 иҗади хезмәт “Татмедиа” Республика матбугат һәм массакүләм коммуникацияләр агентлыгы җитәкчесе урынбасары Нурия Беломоина рәислегендәге мәртәбәле жюрига тәкъдим ителгән булып, арада 23е барлыгы 6 номинациядә (аларның атамалары конкурс игълан ителгәннән соң беркадәр үзгәргән һәм яңасы өстәлгән) билгеләп үтелде. “Бөтендөнья татар конгрессы эшчәнлеген яктырту” номинациясендә “Ватаным Татарстан” газетасыннан Рәшит Минһаҗ, “Татарстан” дәүләт радиосыннан Йолдыз Крепостина, “ТНВ” Планета ТРКнән “Татарлар” тапшыруы, “Татар-информ” мәгълүмат агентлыгы җиңүче дип игълан ителде һәм номинантларга диплом һәм истәлек бүләкләрен Бөтендөнья татар конгрессы Башкарма комитеты рәисе Ренат Закиров рәхмәт сүзләренә төреп үзе тапшырды. Чыннан да, БТК БКның татарлар яшәгән төбәкләрдә милләттәшләр өчен Татарстан Республикасы исеменнән изге гамәлләр кылып, мәдәни, мәгърифәти, матди ярдәмче, хокукый яклаучы һәм рухи терәк булып эшчәнлек алып баруы башка күп кенә милләтләр өчен кызыгырлык үрнәк, дип билгеләп үтелде. “Татар халкына хезмәт итүче эшмәкәрләрнең хезмәтен яктырту” номинациясендә БТК БК карамагындагы Бөтендөнья татар эшмәкәрләренә ярдәм итү ассоциациясе башкарма директоры, БТК бюросы әгъзасы Фәрит Уразаев кулыннан бүләк алучылар арасында Теләчедән Фәнил Нигъмәтҗанов, “Халкым минем” тапшыруы вәкиле Ләйсәнә Садретдинова, “ТНВ” ТРК (Екатеринбург) журналисты Әлфия Габдушева, “Сөембикә” журналыннан Гөлнур Сафиуллина бар иде. Журналистлар өчен уздырылган мәдәни чараны оештыруда ярдәм иткәннәре өчен, шундый игелекле эшмәкәрләрдән Бөтенроссия татар авыллары иҗтимагый оешмасы рәисе, Чувашиянең “Тормыш” агрофирмасы генераль директоры Рәшит Сәнҗәповка, әлеге иҗтимагый оешма рәисе урынбасары, Самара өлкәсе Гали авылындагы “Хәләл” цехы башлыгы Расих Латыйповка, Самара өлкәсенең “Дуслык” мәдәни оешмасы җитәкчесе Фәхретдин Канюкаевка Фәрит Уразаев ассоциациянең Рәхмәт хатларын тапшырды. “Татар халкының тормышын һәм көнкүрешен яктырту” номинациясендә җиңүчеләр буларак Киров өлкәсеннән “Дуслык” газетасы вәкиле Рәмзия Хәкимова, “Азатлык” радиосыннан Райнур Шакиров, “Ватаным Татарстан” газетасыннан Алсу Хәсәнова, “ТНВ” ТРКнең “Аулак өй” тапшыруы, Пермь краеның “Таң” газетасынан Эльмарт Уразов, Омскиның “Татар дөньясы” газетасы материаллары билгеләп үтелде. “Татар авылларының сакланышын һәм үсешен яктырту” номинациясендә җиңү яулаганнарга бүләкләрне ТР мәдәният министры урынбасары Гүзәл Нигъмәтуллина тапшырды: алар - “Казан” ТРКнән Фәйрүзә Мәҗитова, Самара өлкәсе “Бердәмлек” газетасыннан Нурсинә Хәкимова, Мамадышның “Нократ” газетасыннан Алсу Спиридонова, “Татарстан” дәүләт радиосыннан Рәзин Нуруллин. “Татар милли көрәшен популярлаштыру” дип аталган номинациядә конкурска 7 журналистик эш кабул ителгән булып, арада бары тик 1се генә – “Безнең спорт” газетасыннан Илназ Фәйзуллин материаллары сайлап алынган. Номинантны котларга чыккан “ТНВ” ТРК генераль директоры урынбасары – ТВнең баш продюсеры Миләүшә Айтуганова: “Яшәсен татар журналистикасы!” – дип, залдагыларны рухландырырга тырышты. “Балалар өчен иң яхшы журналистик материал” номинациясендә Чаллы каласының “Көмеш кыңгырау” газетасыннан Резеда Гасыймова, “ТНВ” ТРКнең “Күчтәнәч” тапшыруы, “Тылсымлы куллар” журналы, “Яшел Үзән” газетасыннан Алифел Таразова җиңгән. Аларның өлешенә тигән көмешне тапшыручы ТР Дәүләт Советы депутаты, Татарстанның халык шагыйре Роберт Миңнуллин, котлап, сез бик бәхетле чорда эшлисез – безнең җитәкчеләр татар матбугатын укымый диярлек, өстегездә обком да юк, дигән фикер белдерсә, аның каравы, обком күзлегеннән дә хәтәррәк РФнең матбугат һәм мәгълүмат турындагы законы гамәлгә кертелде, дип җавап кайтарылды. Тантанада Бөтендөнья татар конгрессы Башкарма комитеты рәисе Ренат Закиров, илебезне иңләгән “Татар рухы һәм каләм” конкурсын уздыру традициягә әйләнеп бара, аның нәтиҗәләрен игълан итү Халыкара Туган тел көненә махсус рәвештә туры китерелә, алга таба да “Татмедиа” Республика матбугат һәм массакүләм коммуникацияләр агентлыгы белән берлектә мондый конкурсны әле күп тапкырлар үткәрербез, халкыбыз өчен бергәләп эшләрбез, дип өметләндереп куйды. Туган тел темасын калкулатып, Равил Харисов, Фердинанд Фәтхи, Гөлшат Имамиева, Гөлназ Гафурова, Сиринә Зәйнетдинова кебек танылган җырчылар һәм “Айгөл” балалар ансамбле чыгышлары белән үрелеп барган бүгенге милли рухлы чәйле кичә татар халкының бөек шагыйре Габдулла Тукай сүзләренә халык үзе көй язган “Туган тел” җыры – татарларның рәсми булмаган гимны белән төгәлләнде. Искәртеп үтәбез: “Татар рухы һәм каләм” III Бөтенроссия конкурсына тапшырылган 84 иҗади хезмәт Нурия Беломоина рәислегендәге жюри - Татарстанның халык язучысы Марсель Галиев, “Ватаным Татарстан” газетасы баш мөхәррире Миңназыйм Сәфәров, Универсиаданың “Казан 2013” сайты баш мөхәррире Гөлнара Сабирова, “Сабантуй” газетасы баш мөхәррире Айдар Гыймадиев, “Безнең гәҗит” басмасының баш мөхәррире Илфат Фәйзрахманов тарафыннан бәяләнгән. 
	Миләүшә НИЗАМЕТДИНОВА	
Татар-информ

	№   | 21.02.2013	


